
A magyarországi nemzetiségek országgyűlési képviselete – Fókuszban a német nemzetiség

A dolgozatom központi témája a magyarországi nemzetiségek országgyűlési képviselete, ezen belül a német nemzetiség helyzetének bővebb vizsgálata. A dolgozat célja megismertetni az olvasóval a magyarországi nemzetiségek országgyűlési képviseletének és részvételének helyzetét a második világháború végétől egészen a 2022-es országgyűlési választásokig. A dolgozatban kiemelt részletességgel foglalkozok eleinte a német nemzetiséggel, majd a roma nemzetiséget is kiemelem. A dolgozatban két hipotézis kapja a fő szerepet.
1. Az országgyűlési választások tekintetében politikailag aktívabb a német nemzetiség más nemzetiségeknél.
2. Az országgyűlési választások tekintetében nagyobb választói hajlandóság figyelhető meg azon nemzetiségek körében, melyeknek megvan a matematikai esélye a kedvezményes mandátum megszerzésére.
A magyarországi nemzetiségek parlamenti képviseletének idővonalát kvalitatív módszertannal mutatom be, szakirodalom, média és egyéb elsődleges források elemzésének segítségével, míg a választói hajlandóság vizsgálatát kvantitatív módszertan alkalmazásával ismertetem, az országgyűlési választások eredményeinek elemzésével.
A politikai aktivitás, választói hajlandóság vizsgálatát a nemzetiségi választói névjegyzékek feliratkozási arányain, az országgyűlési választásokon való részvételi arányokon és a parlamenti választásokon érvényesen leadott szavazatok arányain keresztül végzem.
A dolgozatban eredményesen alá is tudtam támasztani a hipotéziseimet, illetve bizonyos keretek közt meg is tudtam őket cáfolni. Kimondhatjuk, hogy volt olyan körülmény, melynek vizsgálatakor aktívabb volt a német nemzetiség a többi nemzetiségnél az országgyűlési választások során. Az is megállapítást nyert, hogy valóban létezik olyan keret, melyben nagyobb választói hajlandóság figyelhető meg a matematikailag esélyes nemzetiségek körében.



